ದಾವಣಗೆರೆ: ನೀರಿನ ಬಿಲ್ ಹಣ ಪಾವತಿಸಲು ಗುತ್ತಿಗೆದಾರರ ಮನವಿ ದಾವಣಗೆರೆ: ಜಗಳೂರು ತಾಲ್ಲೂಕಿನ ವಿವಿಧ ಗ್ರಾಮ ಪಂಚಾಯಿತಿಗಳಿಗೆ ಟ್ಯಾಂಕರ್ ಮೂಲಕ ನೀರು ಸರಬರಾಜು ಮಾಡಿರುವ ಗುತ್ತಿಗೆದಾರರಿಗೆ ಬಿಲ್ ಹಣ ಪಾವತಿಸಬೇಕು ಎಂದು ಆಗ್ರಹಿಸಿ ನೀರು ಸರಬರಾಜುದಾರರು ಸಂಸದ ಜಿ.ಎಂ.ಸಿದ್ದೇಶ್ವರ ಹಾಗೂ ಜಿಲ್ಲಾಧಿಕಾರಿ ಮಹಾಂತೇಶ ಬೀಳಗಿ ಅವರಿಗೆ ಜಿಲ್ಲಾ ಪಂಚಾಯಿತಿ ಕಚೇರಿ ಎದುರು ಮಂಗಳವಾರ ಮನವಿ ಸಲ್ಲಿಸಿದರು. ಜಗಳೂರು ತಾಲ್ಲೂಕಿನ ಹನುಮಂತಾಪುರ, ದೊಣ್ಣೆಹಳ್ಳಿ, ದೇವಿಕೆರೆ, ಕೆಚ್ಚೇನಹಳ್ಳಿ, ಗುತ್ತಿದುರ್ಗ, ಬಿಸ್ತುವಳ್ಳಿ, ಆಲೆಕಲ್ಲು, ಬಿದರಕೆರೆ ದಿದ್ದಿಗಿ, ಅಸಗೋಡು, ಕ್ಯಾಸೇನಹಳ್ಳಿ, ಪಲ್ಲಾಗಟ್ಟೆ ಹಾಗೂ ಹಿರೇಮಲ್ಲನಹೊಳೆ ಗ್ರಾಮ ಪಂಚಾಯಿತಿ ವ್ಯಾಪ್ತಿಯಲ್ಲಿ ನೀರು ಸರಬರಾಜು ಮಾಡಿದ್ದು, ಡಬ್ಲ್ಯುಎಸ್ಎಂಎಸ್ ತಂತ್ರಾಂಶದಲ್ಲಿ ಟ್ರಿಪ್ಗಳ ಮಾಹಿತಿಯನ್ನು ಅಪ್ಲೋಡ್ ಮಾಡಲು ಸಾಧ್ಯವಾಗದೇ ಇರುವ ಟ್ರಿಪ್ಗಳನ್ನು ಮ್ಯಾನ್ಯುಯಲ್ ಬಿಲ್ಗಳಾಗಿ ತಯಾರಿಸಿ ಸಹಾಯಕ ಕಾರ್ಯಪಾಲಕ ಎಂಜಿನಿಯರ್ಗೆ ನೀಡಿದ್ದರೂ ಈವರೆಗೆ ಬಿಲ್ ಹಣ ಪಾವತಿಯಾಗಿಲ್ಲ ಎಂದು ಸರಬರಾಜುದಾರರು ದೂರಿದರು. ಕೂಡಲೇ ಈ ವಿಷಯವನ್ನು ಕೂಲಂಕಷವಾಗಿ ಪರಿಶೀಲಿಸಿ ಗುತ್ತಿಗೆದಾರರಿಗೆ ಹಣ ನೀಡಬೇಕು. ಇಲ್ಲದಿದ್ದಲ್ಲಿ ಉಪವಾಸ ಸತ್ಯಾಗ್ರಹ ಹಮ್ಮಿಕೊಳ್ಳುವುದಾಗಿ ಎಚ್ಚರಿಸಿದ್ದಾರೆ. ಗುತ್ತಿಗೆದಾರರಾದ ಎಸ್.ಸಿ.ಮಹೇಶ್ವರಪ್ಪ, ಎಸ್.ಎನ್. ಚನ್ನಬಸವಣ್ಣ, ಎಂ.ಆರ್,ಗಿರೀಶ್, ಗಂಗಾಧರ, ಸಿದ್ದೇಶ್, ಶಿವಕುಮಾರ ಅವರೂ ಇದ್ದರು.